夜宿長林明日遊仙壇宮
作者：周紫芝
朝代：宋

paragraphs: 麻川過長林，路轉無百里。
積雨斷津梁，日亂十六水。
忽從岡阜間，稍得千家市。
凌晨上仙祠，遂作折屐喜。
水流自汪灣，山亦甚雄偉。
小邑頗下臨，擾擾屯聚蟻。
一笑相與言，黄冠有仙子。
爲言庭前菊，霜餘爛黄蘂。
採之制頹齡，可以堅髪齒。
不須事虚曠，至道亦良邇。
神仙固可學，吐納乃餘事。
斯言雖甚簡，中亦含妙理。